Waarsku jou huishulp oor dié roofslenterArgieffoto: Kent Williamson Die polisie wat verantwoordelik is vir die Brooklyn-, Garsfontein-, Lyttelton-, Moot-, Silverton-, Sunnyside- en Villieria-gebiede, het hul kommer uitgespreek oor die aantal rooftogte wat plaasvind terwyl daar huishulpe aan diens is. Kapt. Colette Weilbach, woordvoerder van die polisie, het gesê die jongste voorval het Vrydag omstreeks 09:30 in John Scott-straat in Constantiapark plaasgevind. “Die 42-jarige werker was besig met haar pligte toe sy ŉ toeter by die hek van die eiendom gehoor het. Een van die insittendes van die wit Volkswagen Caddy het voorgegee dat hy oor die foon met haar werkgewer gesels. Hy het vir haar gesê haar werkgewer het gesê dit is in orde, sy kan die hek vir hulle oopmaak aangesien hulle afmetings in die huis moet doen.” Volgens Weilbach het die huishulp hulle ingelaat waarna hulle versoek het dat sy die honde agter in die erf toesluit. “Hulle het daarna die huis binnegegaan en die oomblik toe hulle binnekom, het hulle haar gedreig en vasgebind.” Die vrou het later iemand in die huis hoor loop en om hulp geskree. “’n ADT-veiligheidswag het op haar afgekom en haar losgemaak. Drie televisiestelle, skootrekenaars en ander items is uit die huis gesteel,” het Weilbach gesê. Volgens Weilbach is ŉ 43-jarige huishulp vroeër vandeesmaand met dieselfde slenter gevang toe die rowers hulle as elektrisiëns voorgedoen het. Die toeter word glo gebruik om vas te stel of enigiemand by die huis is. “Nog sulke gevalle is in Julie vanjaar aangemeld in die Tshwane Sentraal-polisiëringsgebied.” Die polisie ondersoek sake van huisroof. Niemand is nog in verband met die voorvalle in hegtenis geneem nie. Die polisie het huiseienaars gemaan om hul huiswerkers in kennis te stel van dié neiging en waar moontlik slegs afsprake te skeduleer wat hulle self kan bywoon. “Huiswerkers en tuiniers moet vooraf in kennis gestel word van enige aflewerings of kontrakwerk. Huiswerkers moet self hul werkgewers bel voordat hulle toegang tot die perseel verleen – en wel agter geslote deure en met ŉ paniekknoppie naby. As enigiets verdag lyk, kan hulle onmiddellik 10111 skakel vir bystand.”